Kif tipproteġi ruħek miċ-ċiberkriminalità ©Vitalii Vodolazskyi/AdobeStock Sa mill-bidu tal-pandemija Covid-19, iċ-ċiberkriminalità splodiet b'entitajiet malizzjużi jippruvaw jisfruttaw il-biżgħat tan-nies. Hawn taħt issib pariri dwar kif tipproteġi lilek innifsek. L-introduzzjoni ta' miżuri biex jitnaqqas it-tixrid tal-coronavirus tfisser li qed inqattgħu aktar ħin fuq l-internet, kemm jekk qed naħdmu mid-dar kif ukoll jekk sempliċement nużawh. Flimkien mal-ansjetajiet ikkawżati mill-kriżi, dan ħafna drabi jirriżulta f'imġiba online mhux sikura u ċ-ċiberkriminali qed jisfruttaw dawn id-dgħufijiet. Huma jużaw il-phishing, l-installazzjoni ta' malware u prattiki oħra malizzjużi biex jisirqu data u jaċċessaw l-apparati, li jippermettulhom jagħmlu minn kollox – minn jaċċessaw kontijiet bankarji sa databases tal-organizzazzonijiet. L-aktar metodi komuni tal-attakki ċibernetiċi tal-Covid-19 Messaġġi foloz u links li jisfruttaw tħassib, li jwassluk għal siti malizzjużi jew b'malware, aħbarijiet dwar kuri mirakolużi, mapep foloz dwar it-tixrid tal-virus, talbiet għal donazzjonijiet, emails taparsi organizzazzjonijiet tal-kura tas-saħħa Ċempil jew messaġġi foloz fejn isostnu li ġejjin minn Microsoft, Google Drive, eċċ huma u jippruvaw jiksbu l-login u l-password tiegħek billi joffru "għajnuna" jew jheddu s-sospensjoni tal-kont tiegħek. Messaġġi foloz dwar konsenji ta' pakketti li ma jeżistux Kif nista' nipproteġi lili nnifsi online? L-UE qed tinsisti mal-operaturi tat-telekomunikazzjoni biex jipproteġu n-netwerks tal-UE kontra l-attakki ċibernetiċi, iżda sadanittant, jekk issegwi l-pariri hawn taħt dan jista' jgħinek tibqa' sikur waqt li tuża l-internet u taħdem mill-bogħod. Oqgħod attent minn emails, SMS u telefonati mhux mitluba , speċjalment jekk jużaw il-kriżi biex jitfgħu pressjoni fuqek biex taqbeż il-proċedura normali ta' sigurtà. Il-persuni li jwettqu l-attakki ċibernetiċi jafu li ħafna drabi huwa aktar faċli li jqarrqu bil-bnedmin milli jwettqu hack ta' sistema kumplessa. Ftakar li l-banek u gruppi legali oħra qatt mhuma se jitolbuk tiżvela l-passwords. Ipproteġi n-netwerk tad-dar tiegħek. Biddel il-password awtomatika tan-netwerk tal-Wi-Fi tiegħek għal waħda aktar kumplessa. Illimita l-għadd ta' apparati konnessi man-netwerk tal-Wi-Fi tiegħek u agħti l-aċċess biss għal dawk l-apparati li tafda. Saħħaħ il-passwords tiegħek. Ftakar biex tuża passwords twal u kumplessi li jinkludu numri, ittri u karattri speċjali. Ipproteġi t-tagħmir tiegħek. Kun ċert li taġġorna s-sistemi u l-applikazzjonijiet tiegħek kollha u li tinstalla software antivirus u żżommu aġġornat. Familja u mistednin. It-tfal tiegħek u membri oħra tal-familja jistgħu aċċidentalment iħassru jew jimmodifikaw l-informazzjoni, jew saħansitra agħar, jinfettaw l-apparat tiegħek aċċidentalment, jiġifieri tħallihomx jużaw l-apparati li tuża għax-xogħol. Aktar pariri dwar kif tipproteġi lilek innifsek u n-negozju tiegħek Miżuri Ewropej ta' sikurezza tal-internet Il-Parlament Ewropew ilu jappoġġa miżuri tal-UE biex tiġi żgurata s-sikurezza tal-internet , peress li l-affidabbiltà u s-sigurtà tan-netwerks u tas-sistemi tal-informazzjoni għandhom rwol vitali fis-soċjetà. L-istituzzjonijiet tal-UE, bħall-Kummissjoni Ewropea, l-aġenzija tal-Unjoni Ewropea għaċ-ċibersigurtà, is-CERT-UE u l-Europol kienu qed jintraċċaw attivitajiet malizzjużi, jissensibilizzaw u jipproteġu liċ-ċittadini u n-negozji, u dan se jkomplu jagħmluh Għal aktar informazzjoni L-indirizzar tad-diżinformazzjoni online CERT-UE: L-aħħar aħbarijiet dwar it-theddid ċibernetiku COVID-19 Is-sensibilizzazzjoni dwar iċ-ċibersigurtà: ix-xahar taċ-ċibersigurtà Ewropea Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF